Tost oan doc'h ar mor; gwelet em eus houidi é nijal bravik, herlegoned bihan, jualenned, ur yar-zour, bistrolled kof gwenn (chevaliers guignettes), mes ne vin é komz pell diàr o fenn. Er prad dous lec'h ma oan  tremenet e oa plant brav, ar "Carum verticillatum", get o del fin.    Carum verticillatum (foto tapet àr ul lec'hienn gatalan)    Pa oan é tostaat doc'h an oto en-dro ne oan na kontant na trist. Gwelet em boa tud,  tuchant, é vonet er c'hoad get ur baner, hag em boa soñjet: evit kavout tokoù touseg àr o lerc'h e vo diaes. Tamm ebet ! Seblant a oa ma vehe bet burzhudus an enderv ! Just àr vord an hent, edan un dervenn zister, setu unan ag an tokoù-touseg a vez klasket ar muiañ àr o lerc'h: ur sepenn-Vourdel, ma c'hellan lâret èl-se e brezhoneg, Boletus edulis pe "Cèpe de Bordeaux", douetañs ebet da vagiñ oc'hpenn-se ! Evel-just, laosket em eus eñ lec'h ma oa; pa 'm behe bet naon d'an termen-se, marse e vehe aet genin d'ar  gêr...        Un tamm troiad er c'hoad, un nebeut tokoù-touseg oc'hpenn, ur park a vezer é ariñ, kannerezed louet a-barzh mui ur spesad evned am eus poan é ouiet petra int.    Arru àr an hent goudronet  arre, setu bremañ àr ar banketoù, ar festival: da gentañ C'hwezikelloù-bleiz (ma kredan lâret èl-se !) perlezennet, "Lycoperdon perlatum", hag a seblant bout é tisoc'h ag ar man. Burzhudusoc'h c'hoazh, seblant a raont bout man hag a dro da dokoù-touseg ! Sur a-walc'h eh eus un abeg bennak e biologiezh ar re-mañ... da glask donoc'h !  Prestik goude, setu tokoù-touseg violet hag a blij din horrol, ar c'hlitosib ametist. Moian zo o debriñ e kriz, o goust c'hwek a arru un nebeudig goude m'ho peus kroget da  chaokiñ an tamm.  Ha neuze, bizhierigoù melen e-mesk ar man, "Clavulinopsis luteo-alba" ma ne farian ket.  Ha, the last but not least, un nebeut Higrosibed, atav e-touesk ar man: ruz-tan ol liv, get un troad orañjez; ur bam ! Biout int. Ma ne farian ket atav int "Hygrocybe cantharella". Ar skeudenn a ginnigan deoc'h (tapet àr ul lec'hienn amerikan) a ziskouez ur spesad arall tost, an "Hygroybe miniata", mes kavout a raen tostoc'h ar skeudenn doc'h ar pezh am boa gwelet.  N'em boa ket kollet ma  amzer neuze !    Setu neuze ar skeudennoù.    Lycoperdon perlatum (unan yaouank eo, pa vezont kozh e tigor un toull d'ar lein anezhe, ma ya ar spor er-maez drezoñ).   Klitosib ametist    Clavulinopsis luteo-alba    Hygrocybe miniata (hervez ma levr, an hani am eus gwelet a zo kentoc'h Hygrocybe cantharella, mes e neuz a oa tost doc'h ar portled-mañ).    C'hoazh ur wezh e  resisaan penaos ar fotoioù-mañ zo bet tapet àr ar genrouedad, mes n'em eus ket bet amzer da skriv tout an daveoù d'al lec'hiennoù, ar pezh a rankehen gober marse.